התמודדות ההנהגה הרבנית עם תהליכי רכישת השכלה אקדמית בחברה החרדית בישראל - כתב העת לחקר החברה החרדית - מכון ירושלים למחקרי מדיניות
כתב העת לחקר החברה החרדית, כרך 1, תשע"ה 2015/2014 (דצמבר 2014): 59-44
ראשי פרסומים התמודדות ההנהגה הרבנית עם תהליכי רכישת השכלה אקדמית בחברה החרדית בישראל
תהילה קלעג'י
עמירם גנון
מאמר זה בוחן כיצד ההנהגה הרבנית החרדית מתמודדת עם הנטייה הגוברת של גברים ונשים מן החברה החרדית בישראל לרכוש השכלה אקדמית. בחינה זו נעשתה בקרב שלושה זרמים מרכזיים: הליטאי, הספרדי והחסידי, והיא מתייחסת למסורת המחקרית אשר דנה במאפיינים סוציולוגיים ואנתרופולוגיים של חברות שמרניות המתמודדות עם תהליך המודרניזציה. מן המחקר עולה כי כל עוד מדובר ברמה ההצהרתית, רבני כל הזרמים מבקשים לשמור על 'חברת הלומדים' ולהגן על ערכי החברה החרדית, תוך הימנעות מלימודי חול הסותרים ערכים אלה. אולם בפועל, ההנהגה הרבנית מתמודדת באופן גמיש ומתירני יותר עם המשאלה של לא מעט חרדים המבקשים לרכוש לעצמם השכלה גבוהה או מקצועית. המאמר מציג טיפולוגיה של תגובות הרבנים:
א. דחייה עקרונית ומעשית
ב. דחייה עקרונית בפומבי, לצד מתן היתר סמוי
ג. הסכמה הצהרתית ומעשית כאחת.
בדיקת הממצאים האמפיריים מעלה כי רוב הרבנים האשכנזים הבולטים דוגלים בפומבי בהסתגרות מוחלטת, ובדומה לקבוצות שמרניות רבות גם הם שוללים מכול וכול אימוץ ערכים המקובלים על החברה הסובבת. במובנים רבים אפשר לראות המשכיות היסטורית בין פתיחותה של היהדות הדתית בארצות האסלאם כלפי רעיונות ההשכלה לבין גישתו של הרב עובדיה יוסף אל החברה הסובבת בארץ, וזאת בניגוד לגישתם המסתגרת של הרבנים הליטאים בארץ אשר נוטים להמשיך את הקו המסתגר שנקטה היהדות החרדית באירופה כלפי ההשכלה.
אלא שבמישור המעשי – כשמדובר בפסיקות פרטניות – המצב הוא הפוך. הרבנים האשכנזים נוטים להתיר ליחידים לצאת ללימודים אקדמיים ואילו הספרדים נוטים שלא להתיר זאת. במילים אחרות: למרות אמירותיהם הכלליות של הרבנים החרדים האשכנזים נגד ההשכלה הגבוהה והשלכותיה, ניתן לזהות שינוי ביחסם לאפשרות זו, וזאת לאור פסיקות פרטניות המתירות לנשים ללמוד במכללות חרדיות. ניתן להסביר זאת באימוץ גישה פרגמטית לנוכח המציאות הכלכלית הקשה שאליה נקלעו חברי המובלעת החרדית. במקביל נראה כי כמה רבנים חרדים ספרדים נוטים לאחרונה להחמיר ביחסם להשכלה הגבוהה ולשלול אותה.
יש לסייג ולומר כי למרות ההיתרים הפומביים של רבנים כדוגמת הרב יוסף זצ"ל ויבדל"א האדמו"ר מבעלזא, וההיתרים הפרטניים של הרב שטיינמן ורבנים אחרים שלא הוזכרו במאמר זה, מרבית הציבור החרדי אינו מעניק לגיטימציה מלאה ללימודי חול; הנשים פונות עדיין באופן טבעי להמשך לימודים בסמינרים של רשת 'בית יעקב', והגברים ממשיכים ללמוד בישיבות ובכוללים.
2008 | מחברים: אסף מלחי, בצלאל כהן, דן קאופמן
2012 | מחברים: דן קאופמן, רעות מרציאנו
תשובה ופרנסה: מאפייני תעסוקה בקרב בעלי תשובה חרדים
פרסום מס' 455
2016 | מחברים: אסף מלחי